24. máj 2007 o 0:00
V regióne vyčíňajú podvodníci s oknami
Opäť sa objavili prípady podvodov v súvislosti s poskytovaním služieb v oblasti opráv okien a zasklievania. "Kontaktovala som na základe inzerátu firmu, ktorá mi prišla namerať balkónové dvere. Nebola som však pevne rozhodnutá, chcela som si porovnať ceny
s inými ponukami. O pár dní sa mi však ozvali a pýtali zálohu. Nevyplatila som im ju," povedala pre naše noviny čitateľka, ktorá si želá zostať v anonymite. Polícia podobné prípady registruje. "Živnostník si nechal v obecnom rozhlase vyhlásiť, že opravuje okná a mení sklá. Klienti mu platili zálohy za prácu, potom ho už nikdy nevideli," informovala nás krajská policajná hovorkyňa Martina Kredatusová. Firma, od ktorej si chcela naša čitateľka nechať opraviť okná, nie je registrovaná v živnostenskom, ani v obchodnom registri. "Každý podnikateľský subjekt musí byť evidovaný, až vtedy získa oprávnenie podnikať. Má pridelené identifikačné číslo," uviedol projektový manažér univerzálneho registra Roman Markech. Ako dodal, zákazník má možnosť overiť si pravosť firmy alebo živnostníka na internete. Podľa slov hlavného referenta obchodného registra Petra Farkaša musia podnikateľské subjekty uvádzať svoje identifikačné číslo. "Pri akýchkoľvek pochybnostiach o dôveryhodnosti firmy k nám môžu zákazníci telefonovať a overiť si ich existenciu," dodal. Podvodník s oknami zinkasoval od klientky až 41-tisíc korún. "Opravu urobil, ale veľmi nekvalitne," doplnila Kredatusová. ä
Od ďalších oklamaných zákazníkov vylákal na zálohách sumy od dvoch až do päťtisíc korún. "Naša firma neberie zálohy. Pošleme pracovníka k zákazníkovi, ktorý má záujem o naše produkty. Ten zameria a nechá mu cenovú ponuku, na základe ktorej sa môže rozhodnúť," vysvetlila pre naše noviny Iveta Hornáčková zo súkromnej firmy. Ak sa rozhodne, až potom sa urobí dohoda s výškou zálohy a určí sa termín dodávky. "Najlepšie je stretnúť sa osobne. Po telefóne nikdy neobjednávame," dodala. Polícia sa už v minulosti zaoberala viacerými podobnými prípadmi. Evidujú aj prípad, keď zákazníci dostali opečiatkovaný dodací list. Preto polícia odporúča zvážiť výber firmy a vždy si overiť toho, s kým podpisujú dohodu. Páchateľom za takéto konanie hrozí trest odňatia slobody na jeden až päť rokov.
- ras -